Kommissionens forordning (EF) nr. 844/2004

af 28. april 2004

om indledning af en undersøgelse vedrørende den mulige omgåelse af de antidumpingforanstaltninger, der indførtes ved Rådets forordning (EF) nr. 119/97 på importen af visse ringmekanismer med oprindelse i Folkerepublikken Kina, ved import af visse ringmekanismer afsendt fra Thailand, uanset om varen er angivet med oprindelse i Thailand eller ej, og om at gøre denne import til genstand for registrering

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved Rådets forordning (EF) nr. 461/2004(2) ("grundforordningen"), særlig artikel 13, stk. 3, og artikel 14, stk. 5,

efter høring af det rådgivende udvalg, og

ud fra følgende betragtninger:

Kommissionen har i henhold til artikel 13, stk. 3, i grundforordningen på eget initiativ besluttet at undersøge den mulige omgåelse af de antidumpingforanstaltninger, der er indført på importen af visse ringmekanismer med oprindelse i Folkerepublikken Kina ("Kina").

A. VARE

Den vare, der er berørt af den mulige omgåelse, er visse ringmekanismer, der almindeligvis angives under KN-kode ex 8305 10 00 ("den pågældende vare"), med oprindelse i Kina. Denne KN-kode angives kun til orientering.

Den af undersøgelsen omfattede vare er visse ringmekanismer afsendt fra Thailand ("den af undersøgelsen omfattede vare"), der almindeligvis angives under samme kode som den pågældende vare.

B. GÆLDENDE FORANSTALTNINGER

De gældende foranstaltninger, der muligvis omgås, er antidumpingforanstaltninger, der indførtes ved Rådets forordning (EF) nr. 119/97(3), senest ændret ved forordning (EF) nr. 2100/2000(4).

C. BEGRUNDELSE

Kommissionen har tilstrækkelige beviser for, at antidumpingforanstaltningerne over for importen af visse ringmekanismer med oprindelse i Kina omgås ved videreforsendelse af visse ringmekanismer via Thailand.

Der foreligger følgende beviser:

Der er sket en betydelig ændring i handelsmønstret for eksporten fra Kina og Thailand til Fællesskabet efter indførelsen af foranstaltninger over for importen af visse ringmekanismer med oprindelse i Kina. Importen af den af undersøgelsen omfattede vare er steget betydeligt, medens importen af visse ringmekanismer med oprindelse i Kina er faldet efter indførelsen af foranstaltninger, og der foreligger tilsyneladende ikke nogen tilstrækkelig gyldig grund eller økonomisk begrundelse for en sådan ændring ud over indførelsen af tolden. Denne ændring i handelsmønstret synes at skyldes videreforsendelse via Thailand af visse ringmekanismer med oprindelse i Kina.

Der foreligger endvidere bevis for, at de afhjælpende virkninger af antidumpingforanstaltningerne over for importen af visse ringmekanismer med oprindelse i Kina undergraves i henseende til mængde. Betydelige mængder af den pågældende vare importeret fra Thailand synes at have erstattet importen af visse ringmekanismer med oprindelse i Kina.

Kommissionen har endelig tilstrækkelige beviser for, at den af undersøgelsen omfattede vare sælges til dumpingpriser i forhold til den normale værdi, der tidligere er fastsat for visse ringmekanismer med oprindelse i Kina.

Hvis det i forbindelse med undersøgelsen konstateres, at der forekommer andre former for omgåelse via Thailand som omhandlet i grundforordningens artikel 13 end videreforsendelse, kan undersøgelsen også dække disse former for praksis.

D. PROCEDURE

I lyset af ovenstående har Kommissionen konkluderet, at der foreligger tilstrækkelige beviser til at berettige indledningen af en undersøgelse i henhold til artikel 13 i grundforordningen og til at gøre import af visse ringmekanismer afsendt fra Thailand, uanset om varen er angivet med oprindelse i Thailand eller ej, til genstand for registrering i overensstemmelse med artikel 14, stk. 5, i grundforordningen.

a) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til de eksportører/producenter og sammenslutninger af eksportører/producenter i Thailand, de eksportører/producenter og sammenslutninger af eksportører/producenter i Kina, de importører og importørsammenslutninger i Fællesskabet, som samarbejdede i forbindelse med den undersøgelse, der førte til de gældende foranstaltninger, og til myndighederne i Kina og Thailand. Der kan også efter behov indhentes oplysninger fra EF-erhvervsgrenen.

Under alle omstændigheder bør alle interesserede parter straks kontakte Kommissionen og ikke senere end den frist, der er fastsat i denne forordnings artikel 3, og om nødvendigt anmode om et spørgeskema inden for den frist, der er fastsat i denne forordnings artikel 3, stk. 1, da den frist, der er fastsat i denne forordnings artikel 3, stk. 2, gælder for alle interesserede parter.

Myndighederne i Kina og Thailand vil blive underrettet om indledningen af undersøgelsen.

b) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter skriftligt og til at fremlægge dokumentation herfor. Kommissionen kan endvidere høre interesserede parter mundtligt, hvis de fremsætter skriftlig anmodning herom og påviser, at der er særlige grunde til, at de bør høres.

c) Fritagelse for registrering af import eller foranstaltninger

Da den mulige omgåelse finder sted uden for Fællesskabet, kan der i overensstemmelse med artikel 13, stk. 4, i grundforordningen indrømmes fritagelser til producenter af den pågældende vare i Thailand, der kan påvise, at de ikke er forretningsmæssigt forbundet med nogen af de af foranstaltningerne omfattede producenter, og for hvilke det er godtgjort, at de ikke er involveret i omgåelse som defineret i grundforordningens artikel 13, stk. 1 og 2. Producenter, der ønsker at opnå fritagelse, skal indgive en behørigt dokumenteret anmodning herom inden for den frist, der er fastsat i artikel 3, stk. 3, i denne forordning.

E. REGISTRERING

I henhold til artikel 14, stk. 5, i grundforordningen bør import af den af undersøgelsen omfattede vare gøres til genstand for registrering for at sikre, at der kan opkræves antidumpingtold på et passende beløb med tilbagevirkende kraft fra datoen for registreringen af sådan import af varer afsendt fra Thailand, hvis undersøgelsen skulle vise, at der er sket omgåelse.

F. FRISTER

Af hensyn til en forsvarlig forvaltning bør der fastsættes en frist, inden for hvilken:

- interesserede parter kan give sig til kende over for Kommissionen, fremsætte deres synspunkter skriftligt og besvare spørgeskemaer eller afgive andre oplysninger, der vil blive taget i betragtning i forbindelse med undersøgelsen

- producenter i Thailand kan anmode om fritagelse for registrering af importen eller for foranstaltninger

- interesserede parter kan fremsætte skriftlig anmodning om at blive hørt mundtligt af Kommissionen.

Opmærksomheden henledes på, at udøvelsen af de fleste proceduremæssige rettigheder, der er fastsat i grundforordningen, afhænger af, at den berørte part giver sig til kende inden for de frister, der er anført i artikel 3 i denne forordning.

G. MANGLENDE SAMARBEJDSVILJE

I tilfælde, hvor en interesseret part nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger i overensstemmelse med artikel 18 i grundforordningen. Konstateres det, at en interesseret part har afgivet urigtige eller vildledende oplysninger, vil der blive set bort fra disse oplysninger, og de foreliggende faktiske oplysninger benyttes i overensstemmelse med artikel 18 i grundforordningen. Hvis en interesseret part ikke samarbejder eller kun delvis samarbejder, og der derfor gøres brug af de foreliggende faktiske oplysninger i overensstemmelse med artikel 18 i grundforordningen, kan resultatet være mindre gunstigt for den pågældende part, end hvis den havde udvist samarbejdsvilje -

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13, stk. 3, i Rådets forordning (EF) nr. 384/96 med henblik på at fastslå, om importen til Fællesskabet af visse ringmekanismer henhørende under KN-kode ex 8305 10 00 (Taric-kode 8305 10 00 12 og 8305 10 00 22 ) og afsendt fra Thailand, uanset om varen har oprindelse i Thailand eller ej, omgår de foranstaltninger, der blev indført ved Rådets forordning (EF) nr. 119/97, senest ændret ved forordning (EF) nr. 2100/2000.

Med henblik på denne forordning består ringmekanismer af to rektangulære stålplader eller -bånd, hvortil er fastgjort mindst fire halvringe af stål, og som holdes sammen af en dækplade af stål. De åbnes enten ved, at der trækkes i halvringene, eller med en lille triggermekanisme af stål, som er fastgjort til ringmekanismen.

Artikel 2

Toldmyndighederne pålægges at træffe passende foranstaltninger til at registrere den import til Fællesskabet, der er omhandlet i denne forordnings artikel 1, jf. artikel 13, stk. 3, og artikel 14, stk. 5, i forordning (EF) nr. 384/96.

Registreringen ophører ni måneder efter datoen for denne forordnings ikrafttræden.

Kommissionen kan ved en forordning give toldmyndighederne instruks om at ophøre med registrering af import til Fællesskabet af varer fremstillet af producenter, som har anmodet om fritagelse for registrering, og med hensyn til hvilke det er fastslået, at de ikke omgår antidumpingtolden.

Artikel 3

1. Der kan anmodes om spørgeskemaer hos Kommissionen inden 15 dage fra offentliggørelsen af denne forordning i Den Europæiske Unions Tidende.

2. Medmindre andet er angivet, skal interesserede parter give sig til kende over for Kommissionen, fremsætte deres synspunkter skriftligt og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne forordning i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen.

3. Producenter i Thailand, som ønsker fritagelse for registrering af importen eller for foranstaltninger, skal indgive en behørigt dokumenteret anmodning herom inden for samme frist på 40 dage.

4. Interesserede parter kan også anmode om at blive hørt af Kommissionen inden for samme frist på 40 dage.

5. Alle oplysninger vedrørende sagen, alle anmodninger om at blive hørt eller om at få tilsendt et spørgeskema samt anmodninger om bemyndigelse til certifikater for ikke-omgåelse skal være skriftlige (ikke i elektronisk format, medmindre andet er angivet) med angivelse af den interesserede parts navn, adresse, e-mail-adresse, telefon-, fax- og/eller telexnummer. Alle skriftlige redegørelser, herunder de oplysninger, der anmodes om i denne forordning, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen "Fortroligt"(5) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som skal forsynes med påtegningen "Kan konsulteres af interesserede parter".

Kommissionens adresse:

Europa-Kommissionen

Generaldirektoratet for Handel

Direktorat B

J-79 5/16

B-1049 Bruxelles

Fax (32 2) 295 65 05

Telex COMEU B 21877

Artikel 4

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. april 2004.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EUT L 77 af 13.3.2004, s. 12.

(3) EFT L 22 af 24.1.1997, s. 1.

(4) EFT L 250 af 5.10.2000, s. 1.

(5) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelse af artikel VI i GATT 1994 (antidumpingaftalen).